b'\n_START_ARTICLE_\nN\xc3\xa4kym\xc3\xa4tt\xc3\xb6myys\n_START_PARAGRAPH_\nN\xc3\xa4kym\xc3\xa4tt\xc3\xb6myys on esineen ominaisuus, joka est\xc3\xa4\xc3\xa4 sen erottumisen taustasta. Yleens\xc3\xa4 n\xc3\xa4kym\xc3\xa4tt\xc3\xb6myydell\xc3\xa4 tarkoitetaan n\xc3\xa4\xc3\xb6nvaraisten havaintojen mahdottomuutta, mutta varsinkin sotilasteknologiassa tarkastellaan n\xc3\xa4kyvyytt\xc3\xa4 muillakin aallonpituuksilla kuin n\xc3\xa4kyv\xc3\xa4ll\xc3\xa4 valolla, esimerkiksi n\xc3\xa4kyvyytt\xc3\xa4 tutkassa. Sotilaskirjallisuuden laajempi m\xc3\xa4\xc3\xa4ritelm\xc3\xa4 n\xc3\xa4kym\xc3\xa4tt\xc3\xb6myydelle kuuluu: \xe2\x80\x9dKohde on n\xc3\xa4kym\xc3\xa4t\xc3\xb6n silloin, kun sen sensorissa aiheuttama signaali eli her\xc3\xa4te on sama kuin taustan aiheuttama signaali eli taustaher\xc3\xa4te kaikilla tiedusteltavilla spektrikaistoilla.\xe2\x80\x9d_NEWLINE_Sotilask\xc3\xa4yt\xc3\xb6ss\xc3\xa4 n\xc3\xa4kym\xc3\xa4tt\xc3\xb6myyteen pyrit\xc3\xa4\xc3\xa4n stealth- eli h\xc3\xa4ivetekniikoilla, kuten naamioinnilla tai muuttamalla pinnan ominaisuuksia niin ett\xc3\xa4 tutka-aallot siroavat niist\xc3\xa4 halutulla tavalla. Absorptiomateriaaleilla muutetaan saapuva tutkapulssi l\xc3\xa4mm\xc3\xb6ksi, jolloin takaisinsiroava teho pienenee, kun taas pinnan muotoilulla pyrit\xc3\xa4\xc3\xa4n pienent\xc3\xa4m\xc3\xa4\xc3\xa4n tutkakaikupintaa, jolloin n\xc3\xa4kym\xc3\xa4tt\xc3\xb6m\xc3\xa4st\xc3\xa4 esineest\xc3\xa4 siroava teho ei osu tutkan vastaanottoantenniin._NEWLINE_Fiktiossa n\xc3\xa4kym\xc3\xa4tt\xc3\xb6myys on suosittu aihe, tunnettuina esimerkkein\xc3\xa4 H. G. Wellsin N\xc3\xa4kym\xc3\xa4t\xc3\xb6n mies ja Harry Potterin n\xc3\xa4kym\xc3\xa4tt\xc3\xb6myysviitta.'